CELEX: 52021PC0064
Language: da
Date: 2021-02-09
Title: Forslag til RÅDETS AFGØRELSE om den holdning, der skal indtages på Unionens vegne i Partnerskabsrådet, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side ("handels- og samarbejdsaftalen"), for så vidt angår den dato, hvor den midlertidige anvendelse af handels- og samarbejdsaftalen ophører

EUROPA-KOMMISSIONEN
            Bruxelles, den 9.2.2021
            COM(2021) 64 final
            2021/0034(NLE)
            Forslag til
            RÅDETS AFGØRELSE 
            om den holdning, der skal indtages på Unionens vegne i Partnerskabsrådet, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side ("handels- og samarbejdsaftalen"), for så vidt angår den dato, hvor den midlertidige anvendelse af handels- og samarbejdsaftalen ophører
            
               
         
         
            
               BEGRUNDELSE
            
            
               1.Forslagets genstand
            
            
               Kommissionen foreslår, at Rådet fastlægger den holdning, der skal indtages på Unionens vegne i Partnerskabsrådet, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side ("handels- og samarbejdsaftalen"), for så vidt angår den dato, hvor den midlertidige anvendelse af handels- og samarbejdsaftalen ophører. 
            
            
               2.Baggrund for forslaget
            
            
               2.1.Handels- og samarbejdsaftalen
            
            
               Den 29. december 2020 vedtog Rådet afgørelse (EU) 2020/2252
                  1
                om undertegnelse på Unionens vegne og om midlertidig anvendelse af handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side og af aftalen mellem Den Europæiske Union og Det Forenede Kongerige Storbritannien og Nordirland om sikkerhedsprocedurer for udveksling og beskyttelse af klassificerede informationer.
            
            
               Handels- og samarbejdsaftalen fastlægger grundlaget for brede forbindelser mellem Unionen og Det Forenede Kongerige med gensidige rettigheder og forpligtelser, fælles optræden og særlige procedureregler. 
            
            
               Informationssikkerhedsaftalen er en supplerende aftale til handels- og samarbejdsaftalen, der er uløseligt knyttet til sidstnævnte, navnlig for så vidt angår datoerne for anvendelse og opsigelse.
            
            
               I henhold til artikel 12, stk. 1, i Rådets afgørelse (EU) 2020/2252 finder aftalerne, som aftalt mellem parterne i handels- og samarbejdsaftalens artikel FINPROV.11, stk. 2, midlertidig anvendelse fra den 1. januar 2021, indtil de procedurer, der er nødvendige for deres ikrafttræden, er afsluttet.
            
            
               2.2.Den afgørelse, der påtænkes vedtaget af Partnerskabsrådet
            
            
               I henhold til artikel FINPROV.11, stk. 2, i handels- og samarbejdsaftalen ophører den midlertidige anvendelse på en af følgende datoer, alt efter hvilken dato der indtræffer først: 
            
            
               a) den 28. februar 2021 eller en anden dato, som er fastsat af Partnerskabsrådet, der er nedsat i henhold til aftalens artikel INST.1 eller
            
            
               b) den første dag i måneden efter den måned, hvor parterne har meddelt hinanden, at de har opfyldt og afsluttet de respektive interne krav og procedurer, der er nødvendige for at kunne erklære sig indforstået med at være bundet af aftalen. 
            
            
               På grund af den tid, der er nødvendig for, at Europa-Parlamentet og Rådet kan foretage en passende gennemgang af aftalerne på alle 24 autentiske sprog, vil Unionen ikke kunne indgå handels- og samarbejdsaftalen før den 28. februar 2021.
            
            
               Partnerskabsrådet bør derfor fastsætte en dato, der ligger senere end den 28. februar 2021, for afslutningen af den midlertidige anvendelse under hensyntagen til den tid, der er nødvendig for at afslutte den juridisk-sproglige gennemgang og autentificeringen af alle sprogudgaver af aftalen.
            
            
               Formålet med den afgørelse, der påtænkes vedtaget af Partnerskabsrådet, er at få fastlagt en sådan dato.
            
            
               3.Den holdning, der skal indtages på Unionens vegne
            
            
               Henset til den dato, på hvilken aftalerne forventes at foreligge på alle 24 autentiske sprog, bør datoen være den 30. april 2021. 
            
            
               Unionens holdning bør derfor være at støtte Partnerskabsrådets vedtagelse i henhold til handels- og samarbejdsaftalens artikel FINPROV.11, stk. 2, litra a), af en afgørelse om fastlæggelse af den 30. april 2021 som den nye slutdato for den midlertidige anvendelse i overensstemmelse med det udkast til afgørelse, der er knyttet til dette forslag.
            
         
         
            
               4.Retsgrundlag
            
            
               I henhold til artikel 218, stk. 9, i traktaten om Den Europæiske Unions funktionsmåde (TEUF) vedtager Rådet afgørelser om "fastlæggelse af, hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Den afgørelse, som Partnerskabsrådet skal vedtage, er en retsakt, der har retsvirkninger. 
            
            
               Den påtænkte retsakt supplerer eller ændrer ikke den institutionelle ramme for handels- og samarbejdsaftalen. 
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               Det eneste formål med og indhold af den påtænkte retsakt er at fastlægge Unionens holdning til den dato, hvor den midlertidige anvendelse ophører. Undertegnelsen af handels- og samarbejdsaftalen var baseret på artikel 217 i TEUF. 
            
            
               Retsgrundlaget for den foreslåede afgørelse bør derfor være artikel 217 i TEUF sammenholdt med artikel 218, stk. 9, i TEUF. 
            
            
               5.Offentliggørelse af den påtænkte retsakt
            
            
               Da formålet med Partnerskabsrådets afgørelse er at udsætte den dato, hvor den midlertidige anvendelse ophører, er det hensigtsmæssigt at offentliggøre Partnerskabsrådets afgørelse i Den Europæiske Unions Tidende efter vedtagelsen.
            
            
            
               2021/0034 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Unionens vegne i Partnerskabsrådet, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side ("handels- og samarbejdsaftalen"), for så vidt angår den dato, hvor den midlertidige anvendelse af handels- og samarbejdsaftalen ophører
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 217 sammenholdt med artikel 218, stk. 9,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               1)Den 29. december 2020 vedtog Rådet afgørelse (EU) 2020/2252
                  2
                om undertegnelse på Unionens vegne og om midlertidig anvendelse af handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side ("handels- og samarbejdsaftalen") og af aftalen mellem Den Europæiske Union og Det Forenede Kongerige Storbritannien og Nordirland om sikkerhedsprocedurer for udveksling og beskyttelse af klassificerede informationer ("informationssikkerhedsaftalen"), (samlet benævnt "aftalerne").
            
            
               2)Informationssikkerhedsaftalen er en supplerende aftale til handels- og samarbejdsaftalen, der er uløseligt knyttet til sidstnævnte, navnlig for så vidt angår datoerne for anvendelse og opsigelse.
            
         
         
            
               3)I henhold til artikel 12, stk. 1, i afgørelse (EU) 2020/2252 finder aftalerne, som aftalt mellem parterne i handels- og samarbejdsaftalens artikel FINPROV.11, stk. 2, midlertidig anvendelse fra den 1. januar 2021, indtil de procedurer, der er nødvendige for deres ikrafttræden, er afsluttet.
            
            
               4)I henhold til artikel FINPROV.11, stk. 2, i handels- og samarbejdsaftalen ophører den midlertidige anvendelse på en af følgende datoer, alt efter hvilken dato der indtræffer først: a) den 28. februar 2021 eller en anden dato, som er fastsat af Partnerskabsrådet, der er nedsat i henhold til aftalens artikel INST.1 eller b) den første dag i måneden efter den måned, hvor parterne har meddelt hinanden, at de har opfyldt og afsluttet de respektive interne krav og procedurer, der er nødvendige for at kunne erklære sig indforstået med at være bundet af aftalen. 
            
            
               5)På grund af den tid, der er nødvendig for, at Europa-Parlamentet og Rådet kan foretage en passende gennemgang af aftalerne på alle 24 autentiske sprog, vil Unionen ikke kunne indgå handels- og samarbejdsaftalen før den 28. februar 2021.
            
            
               6)Partnerskabsrådet bør derfor fastsætte en senere dato for den midlertidige anvendelses ophør for at tage hensyn til det tidspunkt, hvor alle sprogudgaver er blevet revideret og autentificeret. Henset til den dato, på hvilken aftalerne forventes at foreligge på alle 24 autentiske sprog, bør Partnerskabsrådet fastsætte den 30. april 2021 som denne dato.
            
            
               7)Den holdning, der skal indtages på Unionens vegne i Partnerskabsrådet, bør derfor fastlægges.
            
            
               8)For at muliggøre øjeblikkelig anvendelse af de i denne afgørelse fastsatte foranstaltninger bør den træde i kraft på dagen for vedtagelsen —
            
            
               VEDTAGET DENNE AFGØRELSE:
            
            
               Artikel 1
            
            
               Den holdning, der skal indtages på Unionens vegne i Partnerskabsrådet, der er nedsat ved artikel INST.1 i handels- og samarbejdsaftalen, til den afgørelse, der skal vedtages i henhold til artikel FINPROV.11, stk. 2, litra a), i samme aftale, baseres på det udkast til Partnerskabsrådets afgørelse, der er knyttet til denne afgørelse.
            
            
               Artikel 2
            
            
               Partnerskabsrådets afgørelse offentliggøres i Den Europæiske Unions Tidende. 
            
            
               Artikel 3
            
            
               Denne afgørelse træder i kraft på dagen for vedtagelsen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 444 af 31.12.2020, s. 2.
               
               
                  
                     (2)
                  
                        Rådets afgørelse (EU) 2020/2252 af 29. december 2020 om undertegnelse på Unionens vegne og om midlertidig anvendelse af handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side og af aftalen mellem Den Europæiske Union og Det Forenede Kongerige Storbritannien og Nordirland om sikkerhedsprocedurer for udveksling og beskyttelse af klassificerede informationer (EUT L 444 af 31.12.2020, s. 2).
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 9.2.2021
            COM(2021) 64 final
            BILAG 
            til
            Forslag til Rådets afgørelse
            om den holdning, der skal indtages på Unionens vegne i Partnerskabsrådet, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side ("handels- og samarbejdsaftalen"), for så vidt angår den dato, hvor den midlertidige anvendelse af handels- og samarbejdsaftalen ophører
            
               
         
         
            
               BILAG 
            
            
            
               Afgørelse nr. 1/2021 vedtaget af Partnerskabsrådet, der er nedsat ved handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side 
            
            
               af...
            
            
               for så vidt angår den dato, hvor den midlertidige anvendelse af handels- og samarbejdsaftalen ophører 
            
            
               PARTNERSKABSRÅDET HAR —
            
            
               under henvisning til handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side 
                  1
               ("handels- og samarbejdsaftalen"), særlig artikel FINPROV.11, stk. 2, litra a), og
            
            
               ud fra følgende betragtninger:
            
            
               1)Parterne aftalte i medfør af artikel FINPROV.11, stk. 2, i handels- og samarbejdsaftalen at anvende aftalen midlertidigt fra den 1. januar 2021, forudsat at de forud for denne dato havde meddelt hinanden, at deres respektive interne krav og procedurer, der er nødvendige for midlertidig anvendelse, var afsluttet. Den midlertidige anvendelse ophører på den af følgende datoer, der indtræffer først: a) den 28. februar 2021 eller en anden dato, som er fastsat af Partnerskabsrådet eller b) den første dag i måneden efter den måned, hvor parterne har meddelt hinanden, at de har opfyldt og afsluttet de respektive interne krav og procedurer, der er nødvendige for at kunne erklære sig indforstået med at være bundet af aftalen. 
            
            
               2)Da Den Europæiske Union på grund af interne procedurekrav ikke vil være i stand til at indgå handels- og samarbejdsaftalen før den 28. februar 2021, bør Partnerskabsrådet fastsætte den 30. april 2021 som den dato, hvor den midlertidige anvendelse ophører i henhold til artikel FINPROV.11, stk. 2, litra a). 
            
            
               VEDTAGET DENNE AFGØRELSE:
            
            
               Artikel 1
            
            
               Den dato, hvor den midlertidige anvendelse ophører i henhold til artikel FINPROV.11, stk. 2, litra a), i handels- og samarbejdsaftalen, fastsættes til den 30. april 2021. 
            
            
               Artikel 2
            
            
               Denne afgørelse træder i kraft på dagen for vedtagelsen. 
            
            
               Udfærdiget i …
            
            
               På Partnerskabsrådets vegne 
            
            
               Formænd
            
            
         
         
            
                  
                     (1)
                  
                        EUT L 444 af 31.12.2020, s. 14.